নারদ-কাণ্ডের ভিডিও ফুটেজে কী আছে দেখতে চায় কলকাতা হাইকোর্ট। 
এই কাণ্ডে সিবিআই তদন্ত চেয়ে দায়ের হওয়া মামলায় বুধবার এ কথা জানিয়েছে প্রধান বিচারপতি নিশিতা মাত্রে ও বিচারপতি তপোব্রত চক্রবর্তীর ডিভিশন বেঞ্চ। প্রধান বিচারপতি বলেন, ‘‘মামলার নিষ্পত্তির জন্য এই ফুটেজগুলি খতিয়ে দেখা জরুরি। এই ফুটেজ আমি বা আমার সহকর্মী বিচারপতি দেখিনি।’’ 
নারদ-কাণ্ডে আদালত এদিন নিরপেক্ষ তদন্তের পক্ষে মত দেওয়ায় ফের বিড়ম্বনায় রাজ্য। মির্জার আইনজীবী কিশোর দত্ত সওয়াল করেন, ‘‘এই ঘটনার তদন্ত সিবিআইয়ের হাতে তুলে দেওয়ার এক্তিয়ার নেই হাইকোর্টের।’’ প্রধান বিচারপতির মন্তব্য, ‘‘গোপন ক্যামেরা অভিযানের সত্য-মিথ্যা যাচাই করতে আমরা বসিনি। আমাদের ভাবাচ্ছে যে, এই ঘটনায় আরও তদন্তের প্রয়োজন আছে কি না।’’ তিনি আরও বলেন, ‘‘পুলিশ যদি কাজ না করে তবে আদালতের হাতে বিকল্প ব্যবস্থা রয়েছে। পুলিশ যদি বলে অভিযুক্ত টাকা নেয়নি তাহলে কি তদন্ত সেখানেই শেষ হয়ে যাবে!’’
কিশোর দাবি করেন, ‘‘একজন ব্যক্তি টিভিতে, খবরের কাগজে বিষয়টা দেখে জনস্বার্থ মামলা করলেন। অথচ ম্যাথু স্যামুয়েল দু’বছর ধরে বিষয়টা জেনেও কিছু করলেন না! এ তো দেখছি মায়ের থেকে মাসির দরদ বেশি।’’ ফের প্রধান বিচারপতি মন্তব্য করেন, ‘‘আপনি একজন পুলিশ অফিসারের হয়ে মামলা লড়ছেন (মির্জা)। তাহলে আপনি কি মনে করেন, রাজ্য পুলিশ এই মামলার তদন্ত স্বাধীন ভাবে করতে পারবে? মনে হয় না।’’
সিবিআই তদন্তের বিরোধিতা করেছেন রাজ্যের মন্ত্রী শুভেন্দু অধিকারী। এদিন তাঁর আইনজীবী পার্থসারথি সেনগুপ্ত বলেন, ‘‘তথ্যপ্রমাণ ছাড়াই আদালত রাজ্যের পুলিশকে নিরপেক্ষ নয় বলে মনে করছে। কারণ এখানে একাধিক শাসকদলের নেতা-মন্ত্রী জড়িত। সেভাবে দেখতে গেলে সিবিআই কি আদৌ নিরপেক্ষ? ওই সংস্থাও কেন্দ্রের নিয়ন্ত্রণাধীন। আদালতের বিবেচনায় কি ত্রুটি থাকছে না?’’